Myndlistin eftir William Heinesen fram í ljósið mentanarnáttina Mentanarnátt verður í Havn fríggjakvøldið, og millum heilt spennandi upplivingarnar verður óivað bókaframløgan hjá Bárði Jákupsson í Reinsarínum klokkan átta. Bárður Jákupsson hevur savnað øll myndlistaverkini eftir William Heinesen, og verkini eru í tí stórbæru bókini, ið verður løgd fram á mentanarnáttini. Tað skrivar Sprotin, sum gevur bókina út. Bókin viðger listina eftir William Heinesen, sum sjálvur ongantíð vildi kalla seg myndlistamann. Tað var hann ov lítillátin til. Í bókini verður millum mangt annað lýst, hvussu William tók lut í samfelagskjakinum, og hvussu hann eisini brúkti sínar tekningar sum satiriskar og gløggar viðmerkingar til tað, sum var frammi. Í bókini stendur millum annað soleiðis:“ Sambært viðmerkingum hansara í tátíðar fjølmiðlum er føroyskur politikkur um hetta mundið eyðkendur av hugsjónarligum snævurskygni og køvandi smákegli. William er tikin úr leikum sum keipumyndateknari, tann ramliga strikan avdúkar tann innantóma, uppgjørda tómleikan, hon ger tey hirs og tær kurlur, ið undirstrika tað láturverda,” skrivar Bárður Jákupsson, sum leggur aftrat, at William tó ongantíð gerst óndskapsfullur ella særandi. Ein longri brellbiti úr bókini kann lesast á heimasíðuni hjá Sprotanum her Á framløguni fríggjakvøldið fer Bárður Jákupsson at greiða frá list Williams, og millum framløgupartarnar spæla Búi Dam, Dánjal á Neystabø og Per I. Højgaard. Bárður Jákupsson hevur gjørt stórbæra bók um myndlistina eftir William Sum haldari fart tú atgongd til alt tilfar í blaðinum á netinum, umframt tíðindi. Trýst á "Tekna hald" og skráset teg